کیب چلانے کے پیشے میں خواتین

تصغیر|یکم جنوری 1915ء کو ولما کے۔ روسی (Wilma K. Russey) نے نیویارک شہر کی پہلی خاتون ٹیکسی ڈرائیور کے طور پر اپنے کیریئر کا آغاز کیا اور یوں وہ ٹرانسپورٹ کے میدان میں ایک نمایاں پیش رو قرار پائیں۔ اگلے ہی دن کے نیو یارک ٹائمز کے شمارے میں سرخی لگی: ’’نیویارک کی پہلی خاتون ڈرائیور نے نئے سال کے دن کاروبار کا آغاز کیا‘‘۔ روسی اس سے قبل ایک سال سے زیادہ عرصے تک شہر میں واقع ڈالٹن گیراج میں بطور کار مکینک کام کر رہی تھیں۔ 1 جنوری کی صبح 10 بجے انھوں نے براڈوے پر اپنی ٹیکسی ڈرائیونگ کا آغاز کیا، جسے نیو یارک ٹائمز نے ان کا ’’اصل پیشہ‘‘ قرار دیا۔ کچھ مرد حضرات، جو یہ اعزاز پانے کے خواہش مند کہ وہ روسی کے پہلے مسافر بنیں، ان سے درخواست کی کہ وہ انھیں شہر کی مشہور سڑک براڈوے پر ایک مختصر سفر کروائیں۔ اخبار نے لکھا: ’’گاڑی براڈوے پر چند بلاکس تک چلتی رہی اور راستے بھر لوگوں میں حیرت و دل چسپی پیدا کرتی رہی، یہاں تک کہ گروہ کو لگا کہ ان کا مقصد پورا ہو گیا ہے۔ تب مس روسی نے اپنا پہلا کرایہ اور پہلا ٹپ وصول کیا۔‘‘

*کیب چلانے میں خواتین*' سے مراد **خاتون کیب ران**، **خاتون کیب ڈرائیور** یا **خاتون ٹیکسی ڈرائیور** ہیں۔ دنیا بھر میں زیادہ تر کیب چلانے والے مرد ہیں، اس وجہ سے انگریزی اصطلاح کیب ڈرائیور یا ٹیکسی ڈرائیور سے مراد وہ عمومًا تصور مرد حضرات پر مرکوز ہوتا ہے۔ تاہم دیگر شعبہ ہائے حیات کی طرح خواتین گاڑی بانی اور کیب چلانے میں بھی پہل کر رہی ہیں اور اس پیشے میں اپنا ایک الگ مقام بنا رہی ہیں۔

## آغاز
مختلف مرقوم وقائع کی رو سے ریاستہائے متحدہ امریکا سے تعلق رکھنے والی ویلما روسی (Wilma Russey) شاید دنیا کی پہلی خاتون ٹیکسی ڈرائیور رہی ہیں۔ یہ کام انھوں نے 1915ء میں نیو یارک میں شروع کیا تھا۔ ویلما گاڑی بانی کے علاوہ ایک گاراج میکانک کے طور پر شہرت رکھتی تھیں۔

تحقیق سے یہ بھی پتہ چلتا ہے کہ کاروں کے لائسنس کے اجرا کی تاریخ بھی زیادہ قدیم نہیں ہے۔ 1900ء میں این رینسفورڈ فرینچ بش (Anne Rainsford French Bush) وہ پہلی خاتون بنی جنھیں کار چلانے کا لائسنس حاصل ہوا تھا۔ 

## ایک صنفی اور دو صنفی کیب رانی
دنیا بھر میں کیب رانی عمومی یا مرد و زن کے لیے عام خدمت کے طور پر بھی رواں ہے اور یہ کبھی کبھار صرف خواتین کے لیے مخصوص بھی ہے۔

ریاستہائے متحدہ امریکا کے نیو یارک شہر میں اسٹیلا ماٹیو (Stella Mateo) نے *شی ٹیکسی* کا آغاز کیا، جسے کئی بار *شی رائیڈ* بھی کہا گیا ہے۔ یہ جدید زمانے کی طرز پر موبائل ایپ سے چلتی ہے اور اس کی درخواست صرف خاتون صارفین کر سکتی ہیں۔

ایشیا کی پہلی صرف خواتین کی کیب خدمت بھارت کے شہر ممبئی میں *فار شی* کے نام سے شروع ہوئی۔ اس کا آغاز ریوتی رائے نے کیا تھا۔ 

بھارت میں بنگلور شہر میں تین خواتین انو رادھا، سروتھما اور سنیتا نے ملک کی پہلی ایسی کیب خدمت متعارف کروائی جو خاص عورتوں کے لیے ہے اور جس کا چلانا بھی عورتوں ہی کے ہاتھ میں ہے۔

بھارت کے شہر ممبئی میں سبھی خواتین کی ایک اور کیب رانی خدمت *پریہ درشنی کیب ٹیکسی سروس* بھی قائم ہے۔ تاہم ملک کی کئی خاتون کیب ران اس بات کا اعتراف کرتی ہیں کہ خواتین ہی دیگر خواتین سے چلائی جارہی خدمات سے استفادہ کرنے سے گریز کرتی ہیں، کیوںکہ ان کو عورتوں کے چلانے پر اعتماد کی کمی ہے۔

دنیا کے کئی ملکوں میں ایک صنفی کیب خدمت ابھی نیا تصور ہے۔ بھارت کے پڑوسی ملک بھوٹان میں شیرینگ لامو (Tshering Lhamo) نے واحد کیب راں خاتون کے طور پر 2006ء سے سفر شروع کیا اور اس نے کئی دشواریوں کی اطلاع دی۔

مشرق وسطیٰ میں متحدہ عرب امارات، سعودی عرب اور پاکستان کے بڑے شہروں میں بھی خواتین ڈرائیوروں پر مشتمل کیب خدمات (خصوصاً خواتین صارفین کے لیے) بتدریج فروغ پا رہی ہیں۔ دبئی میں *وومین اینڈ فیملی ٹیکسی* (Women & Family Taxi) کے نام سے سرکاری طور پر خواتین ڈرائیوروں کی ایک فلیٹ موجود ہے جو صرف خواتین اور بچوں کے لیے مخصوص ہے۔

## مقبول میڈیا میں
پاکستانی اردو ڈراما سلسلے *سر راہ* (Sar-e-Rah) میں صبا قمر نے رانیہ کا کردار ادا کیا ہے، جو ایک مردانہ معاشرتی ڈھانچے میں ٹیکسی ڈرائیور کے طور پر کام کرتی ہیں۔ اس کردار کے ذریعے صبا قمر نے خواتین کی محنت، خود مختاری اور سماجی روایات کے خلاف جدوجہد کو نہایت مؤثر طریقے سے پیش کیا ہے۔ ان کی ادا کاری نے ناظرین کو متاثر کیا اور ڈراما کی کامیابی میں اہم کردار ادا کیا۔ ڈرامے کی کہانی مختلف خواتین کے مسائل کو اجاگر کرتی ہے، جن میں صنفی امتیاز، معاشرتی دباؤ اور ذاتی آزادی کی جد و جہد شامل ہیں۔ صبا قمر کی اداکاری اور کردار کی گہرائی نے اس سیریز کو ایک منفرد اور سوچنے پر مجبور کرنے والا تجربہ بنایا ہے۔

## ایک صنفی کیب خدمت کی ضرورت
20 اکتوبر، 2015ء کو دہلی کی ایک عدالت نے اوبر کے ایک مرد کیب ڈرائیور کو خاتون مسافر سے زنا بالجبر کا خاطی پایا۔ اس کے بعد ملک میں الگ ایک صنفی یا صرف خواتین کے لیے کیب خدمت کا مطالبہ مزید زور پکڑنے لگا۔

اس کے علاوہ بھی کئی واقعات کے بعد مختلف ملکوں میں خواتین کے لیے محفوظ اور قابلِ اعتماد ٹرانسپورٹ کی ضرورت کو اجاگر کیا گیا ہے۔ اس پس منظر میں خواتین کیب ران نہ صرف خواتین صارفین کے لیے اعتماد کا باعث بنتی ہیں بلکہ معاشی خود مختاری کی ایک علامت بھی سمجھی جاتی ہیں۔

## سماجی و معاشی اثرات
خواتین کیب ڈرائیوروں کی بڑھتی تعداد معاشرتی رویوں میں تبدیلی کی غماز ہے۔ یہ نہ صرف خواتین کے روزگار کے نئے مواقع پیدا کرتی ہے بلکہ صنفی مساوات کے فروغ میں بھی اہم کردار ادا کرتی ہے۔ کئی خواتین ڈرائیور اپنی آمدنی سے گھریلو اخراجات اور بچوں کی تعلیم میں مددگار ثابت ہوتی ہیں۔ ساتھ ہی ساتھ خواتین صارفین کے لیے یہ خدمات سفر کے دوران زیادہ تحفظ اور سکون فراہم کرتی ہیں۔

## مستقبل کے امکانات
ٹیکنالوجی پر مبنی سروسز جیسے ایپ بیسڈ رائیڈ شیئرنگ اور خواتین مخصوص ٹرانسپورٹ پالیسیوں کے فروغ کے باعث یہ متوقع ہے کہ آئندہ برسوں میں دنیا بھر میں خواتین کیب رانوں کی تعداد بڑھے گی۔ کچھ ماہرین کے مطابق خواتین کے اس میدان میں آنے سے ٹیکسی سروس انڈسٹری میں ایک مثبت مسابقت اور بہتر صارف خدمت بھی دیکھنے کو مل سکتی ہے۔

## مزید دیکھیے

* ٹیکسی کیب
* پیشے
* خواتین کو بااختیار بنانا
* صنفی مساوات

## حوالہ جات

زمرہ:ٹیکسی کیب گاڑیاں
زمرہ:خواتین بلحاظ پیشہ
زمرہ:صنفی مساوات